赠族人秣陵兄弟诗（何思澄为秣陵令。）
何逊 (NanBei)
吾宗昔多士，文雅高缙绅。小子无学术，丁宁困负薪。傍枝实纷乱，领袖寄亲姻。名价齐两许，闺门比三陈。风力咸通迈，艺业并纷纶。元方振高羽，洛令初解巾。自尔典名郡，所在号清淳。齐儿敢为俗，蜀物岂随身。禄俸不妻子，讴吟乃吏民。孰云秽明德，惟在中圣人。若能遗酌我，称首当属仁。仲将本特达，坎壈犹贱贫。方成天下士，岂伊席上珍。外情或简易，内鉴甚人伦。时然临下邑，摘伏信如神。顾余晚脱略，怀抱日湮沦。游宦疲年事，来往厌江滨。十载犹先职，一官乃任真。土牛竟不进，刍狗空重陈。羁旅无俦匹，形影自相亲。萧索高秋暮，砧杵鸣四邻。霏霏入窗雨，漠漠暗床尘。所思不可见，邈若胡与秦。愿子加餐饭，良会在何辰。